DECRETO 587/2005, do 29 de decembro, polo que se declara a urxente ocupación, para efectos de expropiación forzosa, polo Concello de Barro, dos bens e dereitos necesarios para a realización do proxecto de mellora da contorna de Barosa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/01/2006

O Concello de Barro en sesión celebrada o día trinta de maio de dous mil cinco, aprobou o proxecto de mellora da contorna de Barosa e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu á información pública.
Que o dito expediente tivo entrada na Consellería de Presidencia, Administracións Públicas e Xustiza e, contendo informes de Augas de Galicia, da Dirección Xeral de Urbanismo, da Delegación Provincial da Consellería de Medio Ambiente, da Dirección Xeral de Calidade e Avaliación Ambiental, e do Ministerio de Fomento, estes foron emitidos favorablemente, facendo mención todos eles á adopción dunha serie de condicións para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, a contorna na que se encadra a actuación é unha zona de grande beleza natural e patrimonial, o que supón unha grande afluencia de visitantes, o que está a provocar entre outras o bloqueo na estrada nacional 550, atranco das vías de acceso, autobuses descargando visitantes nas beiravías, vehículos aparcando en dobre fila, peóns e nenos camiñando entre vehículos en marcha, incorporacións á estrada en puntos conflitivos, etc. Polo que co citado proxecto se pretende dotar a zona dunha ampla superficie de aparcadoiros lonxe da estrada, con amplitude de entradas e saídas que eviten atrancos na estrada e a perigosidade das manobras de abandono e incorporación á estrada nacional, o que é imprescindible para a seguridade viaria e peonil dos visitantes.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día vinte e nove de decembro de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, polo Concello de Barro para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de mellora da contorna de Barosa, coas condicións sinaladas nos informes emitidos ao respecto, e debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela o vinte e nove de decembro de dous mil cinco.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas
e Xustiza